Kommissionens beslutning

af 22. august 2001

om opstilling af miljøkriterier for tildeling af Fællesskabets miljømærke til personlige computere (pc'er)

(meddelt under nummer K(2001) 2584)

(EØS-relevant tekst)

(2001/686/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1980/2000 af 17. juli 2000 om en revideret ordning for tildeling af et EF-miljømærke(1), særlig artikel 3, 4 og 6, og

ud fra følgende betragtninger:

(1) I artikel 3 i forordning (EF) nr. 1980/2000 fastsættes det, at miljømærket kan tildeles et produkt, som besidder egenskaber, der giver det mulighed for i væsentlig grad at bidrage til forbedringer i forbindelse med vigtige miljøforhold.

(2) Artikel 4 i forordning (EF) nr. 1980/2000 foreskriver, at der fastsættes specifikke miljømærkekriterier for hver produktgruppe.

(3) I henhold til artikel 4 i forordning (EF) nr. 1980/2000 skal miljømærkekriterierne og de krav til vurdering og verifikation, der er knyttet til kriterierne, gennemgås i god tid, inden gyldighedsperioden udløber for de kriterier, som er specificeret for hver produktgruppe. Gennemgangen skal resultere i et forslag til forlængelse, tilbagetrækning eller revision.

(4) Ved beslutning 1999/205/EF(2) fastlagde Kommissionen de miljøkriterier for tildeling af EF-miljømærket til bærbare computere, som efter beslutningens artikel 3 gælder indtil den 28. februar 2002.

(5) Den definition af produktgruppen og de miljøkriterier, der blev fastlagt ved beslutning 1999/205/EF, bør revideres, således at de afspejler udviklingen på markedet.

(6) Kommissionen bør vedtage en ny beslutning, hvori der opstilles specifikke miljøkriterier for denne produktgruppe med en gyldighedsperiode på tre år.

(7) Både de nye kriterier, som opstilles ved denne beslutning, og de tidligere kriterier, der er fastlagt ved beslutning 1999/205/EF, skal være gældende samtidigt i en begrænset periode på højst 12 måneder, således at virksomheder, der har fået tildelt miljømærket inden vedtagelsen af denne beslutning, har tid nok til bringe deres produkter i overensstemmelse med de nye kriterier.

(8) De i denne beslutning fastsatte foranstaltninger er udformet og vedtaget i overensstemmelse med procedurerne for fastsættelse af miljømærkekriterier i artikel 6 i forordning (EF) nr. 1980/2000.

(9) De i denne beslutning fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 17 i forordning (EF) nr. 1980/2000 -

VEDTAGET FØLGENDE BESLUTNING:

Artikel 1

>TABELPOSITION>

Artikel 2

Den i artikel 1 definerede produktgruppes miljøpræstationer vurderes ud fra de specifikke miljøkriterier i bilaget.

Artikel 3

Definitionen af og kriterierne for produktgruppen gælder i tre år fra den dato, fra hvilken denne beslutning får virkning. Er der inden afslutningen af den nævnte periode ikke vedtaget reviderede miljøkriterier, gælder de vedtagne kriterier i endnu et år.

Den gyldighedsperiode for produktgruppedefinitionen og miljøkriterierne, der er fastsat i beslutning 1999/205/EF, forlænges, således at den udløber 12 måneder efter den dato, fra hvilken nærværende beslutning får virkning.

Artikel 4

Til administrative formål er kodenummeret for produktgruppen "013".

Artikel 5

Denne beslutning er rettet til medlemsstaterne.

Udfærdiget i Bruxelles, den 22. august 2001.

På Kommissionens vegne

Margot Wallström

Medlem af Kommissionen

(1) EFT L 237 af 21.9.2000, s. 1.

(2) EFT L 70 af 17.3.1999, s. 46.

BILAG

RAMME

For at få tildelt et miljømærke skal en personlig computer, en centralenhed, en skærm eller et tastatur (herefter kaldet "produktet") tilhøre produktgruppen som defineret i artikel 1, og de skal opfylde kriterierne i dette bilag (miljømærket kan søges for hver enkelt del, med undtagelse af musen):

>TABELPOSITION>

Prøvninger gennemføres ved ansøgning som anført i kriterierne og udføres af laboratorier, som opfylder de generelle krav i standard EN ISO 17025. Der kan eventuelt anvendes andre prøvningsmetoder, hvis disse accepteres som ligeværdige af det ansvarlige organ, der skal vurdere ansøgningen. Hvor ingen prøvninger er nævnt, eller de nævnte prøvninger er bestemt til kontrol- eller tilsynsformål, bør de ansvarlige organer basere sig på erklæringer og dokumentation fra ansøgeren og/eller på uafhængige verifikationer.

Disse kriterier tager især sigte på:

- at mindske miljøskader eller -risici i forbindelse med anvendelsen af energi (global opvarmning, forsuring, opbrug af ikke-vedvarende ressourcer) ved at nedbringe energiforbruget

- at mindske miljøskader i forbindelse med anvendelsen af naturressourcer ved at tilskynde til at gøre det lettere at udskifte komponenter, genanvende og vedligeholde produktet

- at mindske miljøskader eller -risici i forbindelse med anvendelsen af farlige stoffer ved at begrænse anvendelsen af sådanne stoffer.

Kriterierne tilskynder til gennemførelse af den bedste praksis (optimal miljømæssig anvendelse) og til at øge forbrugernes miljøbevidsthed. Endvidere vil mærkning af komponenter af plast tilskynde til genanvendelse af produktet.

Kriterierne er fastsat på niveauer, der fremmer mærkning af personlige computere med en relativt lav miljøbelastning.

Det anbefales de ansvarlige organer at tage hensyn til gennemførelse af anerkendte miljøledelsesordninger, såsom EMAS eller ISO 14001, når ansøgningerne og overensstemmelse med kriterierne i dette bilag vurderes (NB: Det er ikke et krav at gennemføre sådanne ledelsesordninger).

MILJØKRITERIER

1. ENERGIØKONOMISKE KRITERIER

Systemenhed

a) Computerens systemenhed skal opfylde de krav til energiforbrug, som er skitseret i de gældende "Energy Star"(1)-kriterier.

Ansøgeren skal forelægge en rapport, som godtgør, at energiforbruget for den personlige computers systemenhed er blevet målt under anvendelse af proceduren i det gældende aftalememorandum for Energy Star-computere. Rapporten skal angive det målte energiforbrug.

b) Computeren skal understøtte ACPI(2) S3-dvaletilstand ("suspend to RAM") for at give mulighed for et mindste energiforbrug på under 5 W. Computeren skal kunne aktiveres fra denne tilstand via en kommando fra én af følgende:

- modem

- netværksforbindelse

- aktivering af tastatur eller mus.

Standardtidsrummet for skift fra aktiv til ACPI S3-dvaletilstanden skal være højst 30 minutters inaktivitet. Denne funktion skal være aktiveret ved leveringen, men brugeren skal kunne slå den fra.

Ansøgeren skal forelægge en rapport, som godtgør, at energiforbruget i ACPI S3-tilstand er blevet målt under anvendelse af proceduren i det gældende aftalememorandum for Energy Star-computere. Rapporten skal angive det målte energiforbrug i denne tilstand.

c) Energiforbruget i nedlukket tilstand må ikke overstige 2 W. I denne forbindelse er nedlukket tilstand den tilstand, der indledes med kommandoen "Luk computeren".

Ansøgeren skal forelægge en rapport, som godtgør, at energiforbruget i off-tilstand er blevet målt under anvendelse af proceduren i aftalememorandum for Energy Star-computere. Rapporten skal angive det målte energiforbrug i denne tilstand.

Skærm

a) Skærmens energiforbrug i dvaletilstand(3) må højst være 10 W. Computeren skal som standard være indstillet til at skifte fra aktiv til dvaletilstand efter højst 15 minutters inaktivitet. Denne funktion skal være aktiveret ved leveringen, men brugeren skal kunne slå den fra.

b) Skærmens energiforbrug i dyb dvaletilstand(4) må højst være 5 W. Computeren skal som standard være indstillet til at skifte fra aktiv til dyb dvaletilstand efter højst 30 minutters inaktivitet. Denne funktion skal være aktiveret ved leveringen, men brugeren skal kunne slå den fra.

Ansøgeren skal forelægge en rapport, som godtgør, at energiforbruget i begge disse dvaletilstande er blevet målt under anvendelse af proceduren i det gældende aftalememorandum for Energy Star-skærme. Rapporten skal angive det målte energiforbrug i begge disse tilstande.

2. FORLÆNGELSE AF LEVETIDEN

Centralenhed

a) Producenten skal garantere, at den personlige computers centralenhed kan fungere i mindst tre år. Garantien skal gælde fra datoen for levering til kunden.

b) Computeren skal udformes på en sådan måde, at hukommelsen kan udskiftes.

c) Computeren skal udformes på en sådan måde, at der kan ske udskiftning af harddisken og cd-drev eller DVD-drev, hvis sådanne er monteret.

d) Der skal mindst være to stik, så yderligere periferiudstyr som scanner og anordninger til backup kan tilsluttes direkte.

Ansøgeren skal erklære, at produktet opfylder disse krav.

Skærm

Producenten skal garantere, at den personlige computers skærm kan fungere i mindst tre år. Garantien skal gælde fra datoen for levering til kunden.

Ansøgeren skal erklære, at produktet opfylder disse krav.

3. KVIKSØLVINDHOLD I EN SKÆRM MED FLYDENDE KRYSTALLER (LCD-SKÆRM)

LCD-skærmens baggrundsbelysning må højst indeholde 3 mg kviksølv pr. lampe (i gennemsnit).

Ansøgeren skal erklære, at produktet opfylder disse krav.

4. STØJ

Det "oplyste lydeffektniveau" for den personlige computers centralenhed i henhold til artikel 3.2.5 i ISO 9296 må ikke overstige:

- 48 dB(A), når computeren kører uden belastning

- 55 dB(A), når der læses diskdrev.

Ansøgeren skal forelægge en rapport, som godtgør, at støjemissionsniveauet er målt i overensstemmelse med ISO 7779 og ISO 9296. Rapporten skal anføre de målte støjemissionsniveauer, både når computeren kører uden belastning, og når der læses et diskdrev, i overensstemmelse med artikel 3.2.5 i ISO 9296.

5. ELEKTROMAGNETISK STRÅLING

Den personlige computers skærm skal overholde de gældende maksimale eksponeringsværdier i Rådets henstilling 1999/519/EF af 12. juli 1999 om begrænsning af befolkningens eksponering for elektromagnetiske felter (0 Hz-300 GHz)(5).

Ansøgeren skal forelægge en rapport, som angiver, hvilke metoder, der er anvendt til at måle det elektromagnetiske strålingsniveau. Rapporten skal godtgøre, at den personlige computers skærm overholder de gældende maksimale eksponeringsværdier i henstilling 1999/519/EF.

6. RETURNERING OG GENANVENDELSE

Producenten skal tilbyde gratis at tage produktet og udskiftede komponenter tilbage med henblik på genanvendelse, undtagen hvis de er forurenet af brugeren (f.eks. som følge af medicinsk brug eller med radioaktivitet). Derudover skal produktet opfylde følgende kriterier:

a) Én faguddannet person skal være i stand til alene at demontere det.

b) Producenten skal kontrollere demonteringen af produktet og udarbejde en demonteringsrapport, som efter anmodning skal stilles til rådighed for tredjeparter. Rapporten skal bl.a. bekræfte, at:

- samlinger er lette at finde og tilgængelige

- samlinger er standardiserede i videst muligt omfang

- samlinger er tilgængelige med almindeligt værktøj

- baggrundsbelysningslamperne i LCD-skærme nemt kan adskilles.

c) Indbyrdes uforenelige og farlige materialer skal kunne adskilles.

d) 90 % af alle plastmaterialer og metaller i kabinet og ramme skal teknisk kunne genanvendes.

e) Hvis etiketter er påkrævede, skal de let kunne fjernes eller præges i materialet.

f) Plastdele skal opfylde følgende krav:

- Der må ikke bevidst være tilsat bly eller cadmium.

- De skal være fremstillet af samme polymer eller indbyrdes forenelige polymerer; dette gælder dog ikke kabinettet, som skal bestå af højst to polymertyper, der kan adskilles.

- De må ikke indeholde metalindlæg, der ikke kan fjernes.

g) Plastkomponenter, der vejer over 25 g,

-

>TABELPOSITION>

- må ikke indeholde brandhæmmende stoffer eller præparater, der indeholder stoffer, som er forsynet med eller kan forsynes med faresætning R45 (kan fremkalde kræft), R46 (kan forårsage arvelige genetiske skader), R50 (meget giftig for organismer, der lever i vand), R51 (giftig for organismer, der lever i vand), R52 (skadelig for organismer, der lever i vand), R53 (kan forårsage uønskede langtidsvirkninger i vandmiljøet), R60 (kan skade forplantningsevnen) eller R61 (kan skade barnet under graviditeten), som defineret i Rådets direktiv 67/548/EØF(6) med senere ændringer.

- skal være forsynet med en varig mærkning af materialets art i overensstemmelse med ISO 11469. Undtaget fra dette kriterium er materialer af ekstruderet plast og fladskærmenes lysledere.

h) Batterier må højst indeholde 0,0001 % kviksølv, 0,001 % cadmium og 0,01 % bly i forhold til batteriets vægt.

Ansøgeren skal erklære, at produktet opfylder disse krav. Ansøgeren skal levere et eksemplar af demonteringsrapporten til det ansvarlige organ, som vurderer ansøgningen.

7. BRUGSANVISNING

Med produktet skal der følge relevante brugeroplysninger, der giver anvisninger om, hvorledes det anvendes miljørigtigt, og især:

1) anbefaler, hvordan de strømbesparende indstillinger benyttes, herunder oplysning om, at energiforbruget og dermed driftsomkostningerne muligvis stiger, hvis de slås fra

2) oplysning om, at energiforbruget fra elforsyningsnettet kan reduceres til nul, hvis computerens ledning trækkes ud af stikkontakten, eller hvis der slukkes på stikkontakten

3) oplysninger om garantiforhold og disponible reservedele. Såfremt forbrugeren har behov for at opgradere eller udskifte komponenter, skal der gives oplysninger om, hvorledes dette bør gøres

4) oplysning om, at produktet er udformet således, at delene egner sig til genbrug og genanvendelse og ikke bør smides bort

5) oplysning om, hvordan forbrugeren kan benytte producentens tilbagetagningstilbud

6) oplysning om, at produktet er tildelt EF's miljømærke, med en kort forklaring om, hvad dette indebærer, og om, at yderligere oplysninger om miljømærket kan findes på netadressen http://europa.eu.int/ecolabel

Ansøgeren skal erklære, at produktet opfylder disse krav, og levere et eksemplar af brugsanvisningen til det ansvarlige organ, som vurderer ansøgningen.

8. MILJØERKLÆRING

Der skal følge en miljøerklæring med produktet, og den skal være til rådighed for brugeren. Den skal følge anbefalingerne i ECMA teknisk rapport nr. 70: "Product-related environmental attributes".

9. OPLYSNINGER PÅ MILJØMÆRKET

I miljømærkets kasse 2 skal der stå følgende:

- lavt energiforbrug

- udformet med henblik på genanvendelse.

(1) Som fastlagt af USA's miljøstyrelse.

(2) Advanced Configuration and Power Interface (ACPI).

(3) Som fastlagt i den gældende Energy Star-definition af "første energibesparende tilstand" eller "dvaletilstand".

(4) Som fastlagt i den gældende Energy Star-definition af "anden energibesparende tilstand" eller "dyb dvaletilstand".

(5) EFT L 199 af 30.7.1999, s. 59.

(6) EFT 196 af 16.8.1967, s. 1.